”ละแซ” เมนูอาหารพื้นถิ่นชายแดนใต้
วิทยาลัยชุมชนยะลา (วชช.ยะลา)จัดกิจกรรมแข่งทำ "ละแซ" อนุรักษ์เมนูอาหารพื้นถิ่นชายแดนใต้ ในงาน เบิกฟ้า วชช.ยะลา พหุวัฒนธรรม ชุมชนเข้มแข็ง เชื่อมสันติสุขชายแดนใต้   ระหว่างวันที่ 23-24 กรกฎาคม 2565 ซึ่งจัดขึ้นที่หอประชุมเฉลิมพระเกียรติ 80 พรรษา  มหาวิทยาลัยราชภัฎยะลา สร้างความคึกคัก สนุกสนาน เป็นอย่างมาก  ให้กับเหล่าบรรดาผู้เข้าร่วมการแข่งขันที่มีทั้งกลุ่มแม่บ้าน ประชาชนทั่วไป จากพื้นที่โกตาบารู ลำใหม่ รวมไปถึงกลุ่มนักศึกษาสาขาเทคโนโลยีการเกษตร สาขาปกครองท้องถิ่น โดยมีผู้ให้ความสนใจลงแข่งขันประชันฝีมือ ถึง 8 ทีม  รวม 16 คนสำหรับการแข่งขันครั้งนี้ ทางทีมงาน วชช.ยะลา จัดเตรียมวัสดุ รวมถึงเส้นละแซ  ให้กับผู้เข้าแข่งขัน โดยผู้เข้าแข็งขันก็จะต้องมาเลือกหยิบวัสดุที่จะนำไปใช้และทำน้ำแกงละแซ ให้เสร็จภายในเวลา 2 ชั่วโมง  เมื่อการแข่งขันเริ่มขึ้น ทุกทีมต่างก็ช่วยกันทำคนละไม้ละมือ ทั้งต้มปลา  แกะเนื้อปลา หั่นผักเครื่องเคียง โขลกเครื่องแกง ตั้งเตา ทำน้ำแกงละแซ  ซึ่งใน 8 ทีม ก็จะมีทีมที่สาธิตการทำเส้นละแซ  หลากสี ทั้งสีเขียวใบเตย ม่วงอัญชัน เหลืองขมิ้นและสีขาวให้ได้เห็นด้วย  สำหรับละแซ หรือขนมจีนม้วนนั้น ได้ขึ้นชื่อว่าเป็นเมนูอาหารเช้า ของชาวมุสลิม ที่ได้รับความนิยมรับประทานเป็นอย่างมาก  รวมไปถึงงานเทศกาลต่างๆ  เนื่องจากรสชาติอร่อย เส้นละแซมีความนิ่ม บวกกับน้ำยากะทิปลา ที่คล้ายกับน้ำยาของขนมจีน  รสชาติเข้มข้นและมีผักทั้ง  ถั่วงอก โหระพา ถั่วฝักยาว พริก  ใส่โรยหน้าเวลารับประทาน  ซึ่งความอร่อยของละแซก็จะขึ้นอยู่กับการปรุงรสชาติของน้ำแกงนั่นเอง  สำหรับกิจกรรมการแข่งขันครั้งนี้ นอกจากจะเป็นการพัฒนาฝีมือการทำอาหารให้กับบรรดาผู้ที่เข้าร่วมการแข่งขันแล้ว ยังได้สร้างความรัก ความสามัคคีและสร้างการมีส่วนร่วม ระหว่างวิทยาลัยฯ ภาคีเครือข่าย และนักศึกษาอีกด้วย